**Tiesību pārvaldījums tiešsaistē**

**Kas jāzina autoram, lai saņemtu atlīdzību par muzikālo darbu izmantošanu tiešsaistes platformās**

Autori arvien biežāk un pilnīgi pamatoti interesējas, vai viņiem pienākas atlīdzība par muzikālo darbu izmantošanu (galvenokārt – straumēšanu) lielajās tiešsaistes platformās. Šobrīd AKKA/LAA ir noslēgti līgumi par tās pārstāvētā repertuāra izmantošanu vietnēs *YouTube*, *Google Play*, *Spotify*, *Deezer*, *iTunes*, *Tidal*, *Beatport*, *7Digital*, un īsā atbilde būtu – jā, atlīdzība pienākas. Tiesa, lai autors to varētu saņemtu, ir jābūt izpildītiem vairākiem svarīgiem nosacījumiem, kurus šeit secīgi aplūkosim.

Ir divi nosacījumi, kas attiecas uz autoratlīdzības saņemšanu no visām licencētajām tiešsaistes platformām.

***Līgumā, ko autors noslēdzis ar kolektīvā pārvaldījuma organizāciju (šajā gadījumā –* AKKA/LAA*)*  *jābūt uzticētām tiesībām attiecībā uz darbu padarīšanu par pieejamiem internetā.***Ja autors to neizdara, AKKA/LAA un tās māsu organizācijas ārvalstīs nevar viņa vārdā pieprasīt atlīdzību par darbu izmantojumu tiešsaistē. Autoriem, kas līgumu ar AKKA/LAA noslēguši laikā, kad vēl nebija iespējas uzticēt organizācijai tiesības attiecībā uz darbu izmantojumu internetā, ir jāvēršas AKKA/LAA, lai papildinātu savu līgumu.

Jāpiebilst, ka muzikālu darbu straumēšanas gadījumā 70% no autoratlīdzības tiek aprēķināti par tā publiskošanu, bet atlikušie 30% – par darba reproducēšanu. Tāpēc, ja autors vēlas saņemt atlīdzību 100% apjomā, viņam ir jābūt uzticējušam AKKA/LAA arī mehāniskā ieraksta tiesības. Pretējā gadījumā saņemtā atlīdzība būs par 30% mazāka nekā tā, ko autors būtu varējis saņemt.

***Autora darbiem ir jābūt reģistrētiem AKKA/LAA vai citā kolektīvā pārvaldījuma organizācijā****.* Reģistrācija ir nepieciešama, lai informācija par darbu un tā tiesību īpašniekiem nonāktu starptautiskajās datubāzēs, ko izmanto no tiešsaistes platformām iekasētās autoratlīdzības sadalei.Bez šādas informācijas atlīdzības sadale nav iespējama.

*YouTube*, atšķirībā no *iTunes*, *Spotify*, *Deezer* u.c., ir atvērta tipa platforma, kurā saturu var ievietot teju ikviens. Līdz ar to *YouTube* lielā skaitā ir atrodami video, kuros iekļautie darbi vai to autori nemaz tik viegli nav identificējami. Tāpēc atlīdzības saņemšanai par darbu izmantojumu pastāv vēl daži papildu nosacījumi:

***Muzikālajam darbam, kas ievietots* YouTube*, ir jābūt iekļautam tā saucamajā* Content ID *sistēmā*.** *Content ID* ir īpaša digitālā nospieduma sistēma, kas ļauj identificēt *YouTube* ievietoto darbu tiesību īpašniekus. Autors pats savus darbus *Content ID* sistēmā iekļaut nevar, to var izdarīt vienīgi oficiālais *YouTube* partneris – visbiežāk mūzikas izdevniecība vai agregators, kas darbojas kā starpnieks starp autoru/ izpildītāju un tiešsaistes platformām. Ja darbs nav iekļauts *Content ID*, milzīgā datu apjoma dēļ tā autorus nav iespējams identificēt, un līdz ar to nav iespējams aprēķināt viņiem pienākošos atlīdzību, lai cik daudz un bieži darbs ir izmantots.

Citās vietnēsdarbu iekļaušana sistēmā notiek tikai ar agregatoru starpniecību. Piemēram:

[*Spotify* ieteiktie agregatori](https://artists.spotify.com/guide/your-music) (<https://artists.spotify.com/guide/your-music>) un [*ITunes* rekomendētie agregatori](https://itunespartner.apple.com/en/music/partnersearch) (<https://itunespartner.apple.com/en/music/partnersearch>).

[Par *YouTube* partneru programmu sk. šeit](https://support.google.com/youtube/answer/72851?hl=lv) (<https://support.google.com/youtube/answer/72851?hl=lv>).

[Par *ContentID –* šeit](https://support.google.com/youtube/answer/2797370?hl=lv) (<https://support.google.com/youtube/answer/2797370?hl=lv>).

*Darbam ir jābūt pieejamam maksas pakalpojumā vai jābūt tam piesaistītai reklāmai.* Ja darbs ir iekļauts *Content ID* sistēmā, ikreiz, kad trešā persona ievieto *YouTube* šo darbu saturošu video, tiesību īpašniekam ir trīs izvēles: 1) atļaut šim video piesaistīt reklāmu, 2) atstāt to bez izmaiņām), 3) bloķēt video. Atlīdzību šobrīd maksā tikai tad, ja ir izvēlēts pirmais variants. Visās platformās atlīdzība ģenerējas uz reklāmas ieņēmumu un abonentmaksas bāzes.

Ir paredzēts, ka šogad AKKA/LAA sāks sadalīt no tiešsaistes platformām iekasēto autoratlīdzību (ieskaitot arī iepriekšējo gadu atlīdzību, kas līdz šim nebija identificēta).

***Reinis Norkārkls,***

*AKKA/LAA Mediju nodaļas vadītājs*